### NN 46/2025 (14.3.2025.), Odluka o lokalnim porezima Općine Dežanovac

Općina Dežanovac

613

Na temelju članaka 41. stavka 4. i članka 42. stavka 1., a u vezi s člankom 20. Zakona o lokalnim porezima (»Narodne novine« 115/16, 101/17, 114/22 i 114 /23) i članka 31. Statuta Općine Dežanovac (»Službeni glasnik Općine Dežanovac«, broj 8/21, 2/24 i 5/24) Općinsko vijeće Općine Dežanovac na svojoj 21. sjednici održanoj 20. veljače 2025. godine donijelo je

ODLUKU

O LOKALNIM POREZIMA OPĆINE DEŽANOVAC

I. OPĆA ODREDBA

Članak 1.

Ovom se Odlukom propisuju vrste poreza koje pripadaju Općini Dežanovac, visina stope poreza na potrošnju, visina poreza kuće za odmor, predmet oporezivanja porezom na korištenje javnih površina, kao i visina, način i uvjeti plaćanja poreza na korištenje javnih površina te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

II. VRSTE POREZA

Članak 2.

Općini Dežanovac pripadaju sljedeći porezi:

1. porez na potrošnju

2. porez na nekretnine

3. porez na korištenje javnih površina.

1. Porez na potrošnju

Članak 3.

Stopa poreza na potrošnju iznosi 3,0 %.

2. Porez na nekretnine

Članak 4.

Porez na nekretnine na području Općine Dežanovac plaća se u iznosu od 4,00 eura/m2 korisne površine kuće za odmor.

3. Porez na korištenje javnih površina

Članak 5.

Porez na korištenje javnih površina plaćaju fizičke i pravne osobe koje koriste javne površine za postavljanje objekata i naprava privremenog karaktera na području Općine Dežanovac, na temelju rješenja Jedinstvenog upravnog odjela.

Članak 6.

Za korištenje površina plaća se porez po m² korisne površine, kako slijedi:

1. zabavne igre, cirkus, luna park – 0,35 eura po m² dnevno

2. postavljanje svih ostalih naprava

(zamrzivači, automati za prodaju pića, sladoleda) – 2,00 eura po m² dnevno

3. pokretni štandovi

(knjiga i razne robe, bižuterije, čestitke, prodaja suvenira, ukrasa i sl.) – 2,00 eura po m² dnevno

4. prodaja plodina – 1,00 eura po m² dnevno

5. prodaja borova do 10 m² po – 2,00 eura po m² dnevno

6. terase za vođenje ugostiteljskih djelatnosti:

– na otvorenom – 0,30 eura po m² dnevno

– pod tendom – 0,40 eura po m² dnevno

– pod tendom ljeti – 120 dana; 0,30 eura po m² dnevno

– pod tendom stalno bez ljetnog perioda – 240 dana; 0,20 eura po m² dnevno

7. korištenje javnog prostora za postavljanje reklamnog panoa

– do 1 m² – 30,00 eura godišnje

– od 1 – 5 m² – 60,00 eura godišnje

– iznad 5 m² – 100,00 eura godišnje.

Članak 7.

Rješenje o razrezu poreza na korištenje javnih površina iz članka 6. ove Odluke donosi Jedinstveni upravni odjel Općine Dežanovac, a porez se naplaćuje u roku od 8 dana od dana izdavanja rješenja.

Članak 8.

Javna površina u smislu ove Odluke je javna površina koju definira Odluka o komunalnom redu (»Službeni glasnik Općine Dežanovac«, broj 1/19 i 5/22).

III. UTVRĐIVANJE I NAPLATA

Članak 9.

Poslove utvrđivanja, evidentiranja, nadzora, naplate i ovrhe radi naplate poreza na potrošnju i poreza na kuće za odmor obavljat će Ministarstvo financija, Porezna uprava.

Poreznoj upravi za obavljanje poslova iz ovog članka pripada naknada u iznosu 5 % ukupno naplaćenih prihoda.

Članak 10.

Porezna uprava je dužna do 15. u mjesecu, za prethodni mjesec, Općini Dežanovac dostavljati zbirna izvješća o utvrđenim i naplaćenim porezima.

IV. DAVANJE OVLASTI FINA-i

Članak 11.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknadu koja pripada Ministarstvu financija, Poreznoj upravi u iznosu od 5 % od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

V. PRIJELAZNE I ZAVRŠNE ODREDBE

Članak 12.

Postupci utvrđivanja poreza započeti po odredbama Odluke o lokalnim porezima Općine Dežanovac (»Službeni glasnik Općine Dežanovac« broj 6/23 i »Narodne novine« 148/23).), koji nisu dovršeni do stupanja na snagu ove odluke, dovršit će se prema odredbama Odluke o lokalnim porezima Općine Dežanovac (»Službeni glasnik Općine Dežanovac« broj 6/23 i »Narodne novine« 148/23).

Članak 13.

Stupanjem na snagu ove odluke prestaju važiti Odluka o lokalnim porezima Općine Dežanovac (»Službeni glasnik Općine Dežanovac« broj 6/23 i »Narodne novine« 148/23).

Članak 14.

Ova će odluka biti objavljena u »Službenom glasniku Općine Dežanovac«, a stupa na snagu 1. ožujka 2025.

Klasa: 410-03/25-01/01

Urbroj: 2103-7-1-25-1

Dežanovac, 20. veljače 2025.

Predsjednik
 Općinskog vijeća
 Željko Vlahek, v. r.